Foto's: Huise, paaie oorstroom weens reën | Maroela Media
Die ontvangs van die Centurion Meer Hotel het oorstroom weens vloede. (Foto: Verskaf)
Swaar reënval die afgelope paar dae het Maandag chaos gesaai in verskeie provinsies, waar laagwaterbrûe oorstroom, omgevalle bome paaie versper en sinkgate ingeval het.
Talle motoriste moes terugdraai huis toe op pad werk toe weens erge verkeer wat veroorsaak is deur oorstroomde paaie. Sommige huiseienaars het paniekbevange toegekyk hoe vinnig stygende watervlakke ál nader aan hul huise beweeg.
Om alles te vererger het beurtkrag boonop teweeggebring dat talle verkeersligte buite werking was.
'n Man is dood nadat vloedwater Sondagaand die motor waarin hy en sy vrou gery het, in die omgewing van Hartbeespoortdam in Noordwes meegesleur het, berig Tania Heyns.
Craig Lambinon, woordvoerder van die Nasionale Seereddingsinstituut (NSRI), sê vloedwater het die motor van 'n laagwaterbrug op 'n grondpad by die Krokodilrivier meegesleur. Die vrou kon daarin slaag om uit die motor te klouter en het alarm by 'n nabygeleë huis gemaak.
Volgens Lambinon is nooddienste net ná 20:00 na die toneel ontbied waar hulle die motor, sowat 300 m vanaf die brug, onder die water aangetref het.
Die polisie se duikeenheid het die man, vermoedelik 30, se liggaam uit die motor onder die
Water by Irene Country Estate. (Foto: Verskaf)
water gebring en hy is op die toneel dood verklaar. Die motor is vanoggend uit die water gesleep. Tshwane se brand- en reddingsdienste, asook verskeie ander nooddienste, het Maandagoggend lede van die publiek in Centurion bygestaan nadat verskeie laagwaterbrûe oor die Hennopsrivier oorstroom het.
"Verskeie mense is gestrand gelaat in geboue en ander het beangs gevlug na hoërliggende gebiede namate die rivieroewer oorstroom en die watervlak gestyg het," sê Russel Meiring, woordvoerder van ER24.
Hy sê die swaar reënval het daartoe bygedra dat kleiner riviere en laagliggende gebiede vinnig oorstroom het, wat gevaarlike omstandighede in groot dele van dié omgewing veroorsaak het. Die Centurion Meer Hotel in die middestad van Centurion se ontvangsdeel het ook oorstroom.
Vloede in Centurion. (Foto: Verskaf)
Inwoners van Daspoort in Pretoria is paniekbevange dat hul huise gaan oorstroom. "Hier het klaar 'n huis laer af in Charl Cilliersstraat vanoggend oorstroom. Die water bou op en stroom soos 'n rivier tussen die huise deur," sê Tiaan Viljoen, 'n inwoner. "Ons huis het al drie of vier keer vantevore oorstroom en as dit so aanhou reën, gaan dit wéér gebeur. Dis erg vir die mense."
Die polisie in Mpumalanga het ook Maandagoggend 'n waarskuwing uitgestuur dat die R39 tussen Ermelo en Standerton oorstroom het en die pad by Morgenzon gesluit is.
Die Stad Ekurhuleni het inwoners Sondag gewaarsku dat motoriste uiters versigtig moet bestuur. "Dit reën die afgelope paar dae onophoudelik, paaie is glad en vloede is onvermydelik. Groot slaggate gevul met reën is ook moeilik om uit te ken en kan ernstige ongelukke veroorsaak," lui die verklaring.
Meiring sê in die geval van oorstromings moet motoriste nie probeer om die pad oor te steek nie, maar eerder alternatiewe roetes soek. "Indien jou huis oorstroom, maak seker jy skakel jou huis se krag by die hoofverspreidingsbord af, eerder as om elektroniese toestelle naby water te probeer afskakel. Beweeg dan na hoërliggende gedeeltes en lig die nooddienste in."
Vandag se Classic in Centurion #reen #rain
Posted by Johan Watson on Monday, 9 December 2019
Prasa onder administrasie geplaas
Dankie Heer Jesus vir die brood nodige reën, ons loof U vir U genade
Dit is verskriklik. Ek kan nie glo dat besigheid eienaars nie hulle staff laat weet om by die huis te bly as die paaie so lyk nie.
Stem saam, die nat steenkool storie is nonsens. Almal is nie so dom om hul leuens te glo nie
Die tyd het gekom dat Liewe Jesus die Hennopsrivier bietjie "flush".
SJOE!!!!!!!!!!!!!!!!!!!!!!!! Ai, kon van hierdie water nie maar in die dorre Noord-Kaap, Sentraal Karoo en Oos-Kaap geval het nie? My innige meelewing met die mense wat geraak is deur die oorstromings …. As dit mý ou tjorrie was wat só voor my oë met die straat afgespoel het, het ek my morsdood gehuil (al het ek versekering ……). Genugtig, mense, WAT VERSTAAN SOMMIGE MENSE NIE as daar gesê word mense moet NIE oor enige laagwaterbrug wat onder water is of verspoelende area probeer kruis nie??? Dis mos moeilikheid-soek!!! Ai ja, en die nat steenkool-storie …………….. ESKOM sal vinnig moet PROBEER… Lees meer »